Tura id-tawiḍ tameṭṭut-agi id-luqben di tejmaɛt, ad teqqar aɛni ma tebɣiḍ ad taɣeḍ aɛni Ɛelǧiya n weḥtut, i tt-id-tawiḍ, id-mmel tameṭṭut-agi Ɛelǧiya n weḥtut, i tt-id-mmel anda tella ”, ad ttyaɣ, tenna-as : “ Amek ara siniɣ a mmi lukkan ur tettaɣ ara awal ”, yenna-as : “ Ruḥ ini-as ad truḥ i d-teg ciṭuḥ uḥelwiḍ aqli helkaɣ seg makken id-nnuɣ di tejmaɛt, atan helkaɣ ”, netta d lekdeb. Yuɣal truḥ, tenna-as : “ A yelli yebɣa-kem mmi ad yečč ciṭ n uḥelwiḍ seg ufus-im atan yehlek seg makken it-id-tenuɣeḍ ”. Truḥ-d ad as-d-teg aḥelwiḍ-nni, ad as-tdeg akka, yuɣal yegger-as-d tabururut n uɣerḍa deg uḥelwiḍ-nni, twala-tt akka taberkant, ad tt-tewqem akka, truḥ imiren ad tt-id-teddem s tɣenǧawt, yenna-as : “ Ala, ddem-itt-id kan s ufus ”. Truḥ ad tt-idteddem akka s ufus-is, yebbeɣ-as afus-is dinna, yeṭṭef-as-t akka, yenna-as : “ Tura id-tiniḍ anda akka tella tmeṭṭut-agi n Ɛrlǧiya-agi n weḥtut, tura am-d-kssaɣ afus-im naɣ mulac ur am-t-idkssaɣ ara ”. Temla-as-d, tenna-as : “ Di lmuḍan flan di taddart n lmuḍan flan dihin dihin Ɛelǧiya n weḥtut ala nettat i yesɛa baba-s, dihin, kra n win id-iruḥen tugi ad tezweǧ ”. Yuɣal yekkes-as-d afus-is, yuɣal dayen-nni. Azekka-nni kan yenna-as i baba-s i yemma-s : “ Bru-as i uɛudiw-nni ad ruḥaɣ ad qelbaɣ almi uffiɣ-tt tmeṭṭut-agi ”. Yuɣal, yebra-as i uɛudiw, tefka-as-d aɛwin, iruḥ ɣef uɛudiw. Mi iruḥ ileḥḥu, ileḥḥu, yufa win yekessen izgaren, yenna-as : “ Sani akka ad tettedduḍ ? ”, yenna-as : “ Ad ruḥaɣ ɣer taddart n Ɛelǧiya n weḥtut, ad tt-id-aɣaɣ ”.